|  |
| --- |
| Prosedyre for elevenes studieprogresjon, underveisvurdering og sluttvurdering |

**Formål**

Prosedyren skal være et hjelpemiddel for skolen og faglærere ved individuell vurdering av elever på videregående skole og dermed sikre at elevene får god og riktig vurdering på sin progresjon i opplæringen. Jamfør for øvrig også undervisningsevaluering, og elevundersøkelse.

**Omfang og anvendelse**

Prosedyren gjelder for all opplæringsvirksomhet i den videregående skolen.

**Lovhjemmel**

Elever i offentlig videregående opplæring har rett til vurdering etter regler i kapittel 3 i forskrift til opplæringsloven:  
  
 *”Individuell vurdering i grunnskolen og i vidaregåande opplæring”.*

Det skal være kjent for eleven hva som er kompetansemålene for opplæringen og hva som blir vektlagt i vurderingen av elevens kompetanse. Elevene blir orientert om dette via en gjennomgang av læreplanen i plenum. Det skal også være kjent for eleven hva som er grunnlaget for vurdering og hva som blir vektlagt i vurdering i orden og adferd. Elevene blir orientert av faglærer.

**Formålet med vurderingen**

Formålet med vurdering i et fag er å fremme læringen og uttrykke kompetansen til eleven underveis og ved avslutning av opplæringen i faget. Vurderingen skal gi god tilbakemelding og rettledning til eleven.

Underveisvurderingen skal brukes som et redskap i læreprosessen, som grunnlag for tilpasset opplæring og bidra til at eleven øker kompetansen sin i faget.  
Sluttvurderingen gir informasjon om kompetansen til eleven ved avslutning av opplæringen i faget.

**Vurdering i fag**

**Grunnlaget for vurdering**

Vurderingskriterier i de enkelte fag danner grunnlag for vurdering. Vurderingskriterier utarbeides ved skolen av faglærere og bekjentgjøres på It’s Learning - for 1. halvår innen uke 40, og for 2. halvår innen 1. februar. Avdelingsleder skal informere nye faglærere om disse frister.

**Bruk av karakterer i vurderingen**

I videregående skole skal det benyttes tallkarakterer i vurderingen. Det skal brukes tallkarakterer fra 1 til 6, og bare hele karakterer skal benyttes, men i tillegg kan pluss og minuskarakterer benyttes i halvårsvurderingen og underveisvurderingen. I videregående opplæring svarer ”Bestått” til karakterene 2 til 6.

**Underveisvurdering og halvårsvurdering**

Underveisvurderingen har læring og utvikling som mål. Underveisvurdering skal brukes som et redskap i læreprosessen, som grunnlag for tilpasset opplæring og bidra til at eleven øker sin kompetanse i faget.

Det skal gis underveisvurdering flere ganger i løpet av skoleåret. Denne kan være skriftlig, f.eks. i form av kommentarer på prøver, eller som muntlig tilbakemelding.

Minst en gang hvert halvår har eleven rett til en samtale med faglærer om sin utvikling i forhold til kompetansemålene i faget. Denne samtalen kalles utviklingssamtalen eller fagsamtalen. Faglærer fører oversikt over avholdte samtaler.

Halvårsvurdering i et fag er en del av underveisvurderingen og skal vise kompetansen til eleven i forhold til kompetansemålene i læreplanverket.

Halvårsvurdering med karakter skal gjennomføres midt i opplæringsperioden på hvert årstrinn. Dette gjelder også for orden og adferd. I fellesfag som ikke blir avsluttet i opplæringsåret skal det også gis halvårsvurdering med karakter på slutten av opplæringsåret. Dette gjelder også for orden og adferd.

Rektor har ansvaret for at faglærer gjennomfører halvårsvurdering med karakter

Det skal kunne dokumenteres at underveisvurdering er gitt. Avdelingsleder og faglærer avklarer seg imellom hvordan underveisvurderingen dokumenteres.

**Sluttvurdering**

Sluttvurdering skal gi informasjon om kompetansen til eleven ved avslutning av opplæringen i fag i læreplanverket.  
Sluttvurdering i videregående skole er standpunktkarakterer og eksamenskarakterer.

Standpunktkarakter er karakter som blir gitt ved avslutning av opplæringen i fag ifølge læreplanverket, og som skal føres på vitnemålet.

Standpunktkarakteren må baseres på et bredt vurderingsgrunnlag som samlet viser kompetansen eleven har i faget.

Eleven skal bli gjort kjent med hva det er lagt vekt på i fastsetting av elevens standpunktkarakter.

Rektor har ansvaret for at faglærer setter standpunktkarakter.

Sluttvurderingen er et enkeltvedtak som kan påklages.

**Egenvurdering**

Egenvurderingen til eleven er en del av underveisvurderingen. Eleven skal delta aktivt i vurdering av eget arbeid, egen kompetanse og egen faglig utvikling. Dette kan eksempelvis gjøres under fagsamtalen.

**Vurdering i orden og adferd**

Grunnlaget for vurdering i orden og adferd er skolens ordensreglement.

Grunnlaget for vurdering i orden er knyttet til om eleven er forberedt til opplæringen, og hvordan arbeidsvanene og arbeidsinnsatsen til eleven er. Dette innbefatter blant annet om eleven er punktlig, og følger opp arbeid som skal gjøres, og om eleven har med nødvendig læremiddel og utstyr.

Grunnlaget for vurdering i adferd er knyttet til hvordan eleven oppfører seg overfor medelever, lærere og andre tilsatte. Det innbefatter blant annet om eleven viser hensyn og respekt for andre.

Vurderingen av orden og adferd skal holdes adskilt fra vurderingen av eleven sin kompetanse i fag.

I vurderingen til orden og adferd benyttes ikke tallkarakter, men karakterene God, Nokså god og Lite god.

Fravær kan føre til nedsatt karakter i orden eller i adferd.

I orden og adferd har rektor ansvaret for at standpunktkarakteren blir fastsatt i møte hvor lærerne til eleven er tilstede.

**Varsling**

**Varsel i fag**

Eleven og foresatte skal varsles skriftlig dersom det er tvil om eleven kan få halvårsvurdering med karakter eller standpunktkarakter i ett eller flere fag fordi det ikke er grunnlag for fastsettelse av karakter. Dette varselet skal sendes i god tid slik at eleven får anledning til å forbedre seg. Med god tid menes senest uken etter påske.

**Varsel i orden og adferd**

Eleven og foresatte skal varsles i god tid dersom det er fare for at eleven i halvårsvurderingen eller i standpunktkarakteren kan få karakteren Nokså god eller Lite god. Med god tid menes senest uken etter påske.

Etter at eleven har fylt 18 år skal ikke varsel sendes til foresatte.

**Interne referanser**

**Eksterne referanser**

<https://lovdata.no/dokument/SF/forskrift/2006-06-23-724/KAPITTEL_4#KAPITTEL_4>